  Виталий Пронин Гужем гурт шудонъёсын рекорд пуктыло.Туспуктэм: udmdunne.ru 12-тӥ — 1-тӥ августэ Красногорск черкогуртын ортчозы гужем Гурт шудонъёс. Лэсьтӥськон ужъёс ӝоген йылпумъяськыны кулэ. Спортсменъёс, нокыӵе пандемия шоры учкытэк, мугорзэс кыдато. Азьвыл аръёсы тол ӵошатсконъёс йылпумъяськем бере ик гуртысь спортсменъёс гужем шудонъёслы дасяськонзэс мыто ни вал. Гурт шудонъёсы шедён вылысь нырысь ик зонаосын ӵошатсконъёс ортчылӥзы. Таяз учыре ужрад ӧжытак мукетгес радъяське. Кылсярысь, мини-лаптаен шудӥсьёслэсь лыдэ басьтозы рейтингзэс: берло 5 ар ӵоже кин вормонъёс басьтылӥз, соос ик Гурт шудонэ шедёзы. — Ӵошатсконъёслэн лыдзы кулэстэмын, — шуэ Красногорск ёрос администрациысь культурая, спортъя но егитъёсын ужанъя ёзэн кивалтӥсь Николай Поторочин. — Залын волейболэн уз шудэ, со интые пляжын шудозы. Шальыен но ӝӧк выл теннисэн шудон, гира ӝуткан, триатлон, ӝог вамышъян луозы. Азьвыл аръёсы семьяос вожвылъяськылӥзы спортысь 4-5 амалъя, таяз учыре соосты вите бызьылонъя эстафета, дартсэн шудон но визь сынан (викторина). Туэ толалтэ кивалтӥсьёс пӧлын нырысьсэ ортчытэмын вал «Удмуртиысь команда» фестиваль. Отчы пыриськизы министръёс, ёрос йыръёс но Удмурт Правительствоын ужасьёс. Соос туэ но вожвылъяськозы. Кивалтӥсьёс, 4 командалы люкиськыса, 3 амалъя кужымзэс эскерозы. Нырысь ик лазертаген шудозы, Быдӟым Вормонлы сӥзем «Тропа Победы» эстафетае пыриськозы но «Подтянись на 100» вожвылъяськонын ӝуткаськозы, кинлэн командаез 100 лыдпусозь ӝоггес вуоз, со ик вормоз. Валамон, ӵошатсконъёс дыръя нимысьтыз саклык висъяськоз коронавирусэз налонлы. Матысь нуналъёсы Красногорскын бадӟым кенешон ортчыны кулэ. Мугорез кыдатон культурая, спортъя но егитъёсын ужан политикая министерствоысь специалистъёс, Гурт шудонъёслэн валтӥсь судьяез, Роспотребнадзорын ужасьёс отчы пыриськозы, эскерозы кызьы ужрадлы дасяськон мынэ но кыӵе амалъёсын висёнлэсь утиськоно. Валентина Емельянова Теги: Гужемгуртшудонъёс  